HORSENS: Det kan godt være, at det kun var den ene af de fire anklagede i benzinbombesagen, der kastede en flaske med brændende benzin, men de skal alle sammen straffes, fordi ingen af de tre andre gjorde noget for at stoppe situationen.

Sådan lød det fra anklager Anna Holm Christensen, da hun fremsatte sin procedure i Retten i Horsens mandag middag.

Hun hæftede sig ved, at der havde været flere muligheder for de tre anklagede til enten at forlade stedet, advare brandofferet eller sige fra i forhold til den kendsgerning, at der var to flasker med benzin til stede, mens de ved Ry-Hallerne ventede på brandofferet.

- Hvis man skal være straffri, skal man have gjort noget aktivt for at stoppe situationen. Det skete ikke, sagde Anna Holm Christensen og fortsatte:

- Det er påregneligt, at der vil ske alvorlig skade med en person, der får kastet en flaske med brændende benzin på sig. Derfor er der ingen af de fire anklagede i denne sag, der kan være straffri. Der var tid til at sige fra eller gå sin vej, selv om det gik hurtigt, så de er nøjagtigt lige skyldige.

De fire tiltalte er sigtet efter Straffelovens paragraf 246, der handler om skærpede omstændigheder og har en strafferamme på op til 10 års fængsel. Paragraffen er en "overbygning" på paragraf 245, der blandt andet et blevet brugt i sager, hvor der er hældt kogende vand eller kastet brandbar væske på en person.

- Min påstand er, at vi skal bruge paragraf 246, fordi man ikke kan kontrollere, hvordan en flaske med brændende benzin virker, når man kaster den på en person. Flammerne var oppe i en højde af 180 centimeter, så det var ude af kontrol. Offeret har været i potentiel livsfare, sagde anklageren og påpegede, at brandofferet i hvert fald er midlertidigt invalideret.

- Brandofferet kan ikke andet end bare at sidde derhjemme, sagde Anna Holm Christensen og satte ord på den straf, hun ønsker.

- Jeg mener, at alle fire skal idømmes et år og seks måneder, hvor et år gøres betinget og den ubetingede del passer med den tid, hvor de har siddet varetægtsfængslet, sagde hun.

Den melding fik sagens dommer til at løslade de fire drenge.